钦定古今图书集成/明伦汇编/氏族典/第072卷 > 朱英〈子守孚〉
## 钦定古今图书集成/明伦汇编/氏族典/第072卷 > 朱英〈子守孚〉

按《明外史朱英传》：“英字时杰，桂阳人。五岁而孤，力学。
举正统十年进士，授御史。浙、闽盗起，简英守处州。英
间道驰至，抚降甚众，贼散去乃还。景泰初，出为广东
右参议，进右参政。遭母忧。成化初，服阕，补陕西。大军
讨满四，英主馈饷，有功，历福建、陕西左右布政使。十
年，以右副都御史巡抚甘肃。明年冬，两广总督吴琛”
卒，以英代至，镇以“宁静。”饬将士，诸蛮闻风来归。广
西镇守中官黄沁夺靖江王府草场，英偕总镇中官
顾恒等覆核，坐沁罪。总府坐次，恒居中，英居左，总兵
陈政居右。既而政以伯爵欲抑英居右，英不可。恒奏
乞裁定。帝命解英总督，止为巡抚，居政下。余子俊言
“英招徕功多，当增秩褒赏。”乃擢英右都御史，仍总督，
位次如故。入掌都察院事。寻加太子少保。卒，赠太子
太保。正德中，追谥“恭简。”子守孚，进士，刑部郎中。